Armand Duplantis
Ura

Duplantis voitti alle 18-vuotiaiden maailmanmestaruuden vuonna 2015 Calissa 15-vuotiaana tuloksella 530 cm. Seuraavana vuonna hän voitti alle 20-vuotiaiden MM-kilpailuissa Bydgoszczissa pronssia tuloksella 545 cm. Vuonna 2017 Duplantis voitti kultaa alle 20-vuotiaiden EM-kilpailuissa Grossetossa kisaennätyksellä 565 cm. Lontoon MM-kilpailuissa 2017 hän sijoittui yhdeksänneksi tuloksella 550 cm. Sisäratojen MM-kilpailuissa 2018 Duplantis oli seitsemäs tuloksella 570 cm. Alle 20-vuotiaiden MM-kilpailuissa 2018 Tampereella Duplantis voitti ylivoimaisesti hyppäämällä uuden kisaennätyksen 582 cm.
Hallikaudella 2017 Duplantis paransi nuorten sisäratojen maailmanennätystä tulokseen 572 cm ja vielä myöhemmin kaudella ensin 575 senttimetriin ja sitten 582 senttimetriin, joka rikkoi myös nuorten ulkoratojen ennätyksen ja Ruotsin sisäratojen ennätyksen. Hän hyppäsi alle 20-vuotiaiden sisäratojen maailmanennätyksen 588 cm Clermont-Ferrandissa 25. helmikuuta 2018.
Ulkoradoilla hän hyppäsi huhtikuussa 2017 jälleen uuden nuorten maailmanennätyksen 590 cm, joka samalla oli myös uusi Ruotsin ennätys. Edellinen Ruotsin ennätys oli Oscar Jansonin hyppäämä 587 cm vuodelta 2003. Hän paransi kyseisiä ennätyksiä maaliskuussa 2018 hyppäämällä Austinissa tuloksen 592 senttimetriä. Toukokuussa 2018 hän jälleen paransi ennätyksiä hyppäämällä 593 senttimetriä Baton Rougessa. Duplantis voitti kultaa Berliinin EM-kilpailuissa 2018 uudella ennätyksellään 605 cm.
Dohan MM-kilpailuissa 2019 Duplantis saavutti hopeamitalin tuloksella 597 cm.
Helmikuussa 2020 Duplantis hyppäsi kahdesti miesten seiväshypyn maailmanennätyksen; ensin 8. helmikuuta Toruńissa 617 cm ja viikkoa myöhemmin Glasgow’ssa 618 cm. Syyskuussa 2020 Duplantis hyppäsi Roomassa Timanttiliigan kilpailussa kautta aikain parhaan ulkoratatuloksen 615 cm. Aikaisempi kärkitulos oli Serhi Bubkan vuonna 1994 hyppäämä 614 cm.
Kansainvälinen yleisurheiluliitto valitsi Duplantisin vuoden 2020 maailman parhaaksi miesyleisurheilijaksi.
Duplantis voitti sisäratojen Euroopan-mestaruuden Toruńissa 2021 tuloksella 605 cm. Kesälle 2021 siirretyissä Tokion olympialaisissa hän voitti kultaa tuloksella 602 cm.
7. maaliskuuta 2022 Duplantis paransi maailmanennätystään lukemiin 619 cm. Hän oli ennen onnistumistaan yrittänyt ME-korkeutta 619 cm 50 kertaa. 21. maaliskuuta 2022 hän voitti MM-hallikisoissa Belgradissa maailmanmestaruuden ja paransi maailmanennätystään lukemiin 620 cm. Eugenen vuoden 2022 MM-kilpailuissa Duplantis voitti ensimmäisen ulkoratojen maailmanmestaruutensa uudella maailmanennätystuloksella 621 cm. Hän voitti samana vuonna Euroopan-mestaruuden Münchenissä tuloksella 606 cm. Renaud Lavillenien järjestämässä hallikilpailussa Ranskan Clermont-Ferrandissa helmikuussa 2023 hän paransi maailmanennätyksen lukemiin 622 cm. Budapestin MM-kilpailuissa 2023 hän voitti kultaa tuloksella 610 cm. Hän paransi maailmanennätystään taas sentillä lukemiin 623 cm Timanttiliigan finaalissa Eugenessa 17. syyskuuta 2023. Hän voitti sisäratojen maailmanmestaruuden Glasgow'ssa 2024 tuloksella 605. Hän paransi maailmanennätyksen lukemiin 624 Xiamenissa 20. huhtikuuta 2024. Hän voitti Euroopan-mestaruuden Roomassa 2024 tuloksella 610.
Pariisin olympialaisissa Duplantis voitti olympiakultaa maailmanennätystuloksella 625. Kolme viikkoa myöhemmin hän voitti Timanttiliigan osakilpailun kovatasoisessa seiväskisassa jättäen taakseen myös yli kuusi metriä hypänneet Sam Kendricksin sekä Emmanouil Karalisin. Voitto tuli niin ikään ME-tuloksella 626 Duplantisin parantaessa Pariisissa hyppäämäänsä ennätystä sentillä. Hän paransi maailmanennätyksen 627:ään Clermont-Ferrandin hallikilpailuissa 28. helmikuuta 2025.
Duplantisista on tehty Born to Fly -niminen dokumenttielokuva, joka sai ensi-iltansa syyskuussa 2022 Ruotsissa.